REFORMA SISTEMULUI DE ASIGURĂRI SOCIALE ÎN POLONIA


Sinteză documentară 


ABSTRACT


Reforma sistemului de asigurări sociale în Polonia a demarat prin adoptarea, în octombrie 1998, a unei noi legi, având ca principale obiective realizarea sustenabilităţii financiare a sistemului şi obţinerea de efecte economice din contribuţiile participanţilor la sistem.


Noul sistem de pensii, în care principiul fundamental este legarea cuantumului pensiei de contribuţiile realizate în perioada activă, se bazează pe trei piloni:

· componenta obligatorie de contribuţii necapitalizate, administrate de instituţii publice - „Pay-as-you-go” – pensii plătite conform vechiului sistem;

· componenta obligatorie de cotizaţii capitalizate, administrate, în cadrul „Fondurilor Deschise de Pensii”, de către companii private;
· economiile voluntare pentru pensii.
Reforma sistemului a fost concepută ca un proces de lungă durată, astfel că, deşi a fost începută încă din 1999, primii beneficiari de pensii potrivit noului sistem vor intra în plată în anul 2011. 

Cu toate valorile incontestabile ale noului sistem, printre care legarea cuantumului pensiei de contribuţiile realizate, instituirea conturilor individuale ş.a., se pot prefigura şi unele deficienţe ale acestuia (dificultăţi operaţionale în administrare, diminuări ale cuantumului pensiei, care nu va asigură depăşirea pragului de sărăcie pentru mulţi dintre pensionari, în cazul unei rate scăzute a profitului la fondurile capitalizate, inechităţi sociale între bărbaţi şi femei, cauzate de vârstele diferite de pensionare, încălcarea unor principii sau norme comunitare privitoare la libera circulaţie a capitalurilor şi la competitivitatea plasamentelor de capital). 

În aceste condiţii, autorităţile polone îşi propun să completeze noul sistem cu noi elemente legate de vârsta de pensionare, de politicile familiale, de politicile în domeniul forţei de muncă, etc. 


După 1945, Polonia a practicat un sistem de asistenţă socială cu un singur pilon („one-pillar scheme”), bazat pe contribuţii necapitalizate, potrivit metodei de finanţare cunoscute ca „Pay-as-you-go” (PAYGO sau PAYG), în care plăţile erau realizate din sumele colectate în mod curent.  Cuantumul plăţilor era scăzut din cauza ineficienţei managementului fondurilor de asigurări sociale. În plus, sistemul era deficitar prin metodologia de calcul a sumelor de plată şi prin necorelarea corespunzătoare a plăţilor cu veniturile persoanelor asigurate. La sfârşitul anilor ’80 sistemul de pensii a intrat în criză. Numărul plătitorilor de contribuţii s-a redus drastic, din cauza creşterii şomajului. În acelaşi timp, numărul pensionarilor şi al beneficiarilor de pensii anticipate au crescut. Ca urmare a politicilor fiscale, pensia reală, în comparaţie cu veniturile, s-a majorat considerabil. Partea din PIB folosită pentru pensii şi indemnizaţii pentru incapacitate de muncă (dizabilităţi), la începutul anilor ’90, depăşea 15%, iar previziunile pentru anul 2035 indicau o creştere până la 22%.


Pe scurt, principalele lacune ale vechiului sistem, în funcţiune până în 1999, erau:

· absenţa conturilor individuale;

·  necorelarea dintre contribuţii şi sumele primite în cadrul asistenţei sociale;

· concesii făcute grupurilor politice şi sociale puternice;

· labilitatea sistemului având în vedere procesul de îmbătrânire din societate;

· insuficienţa veniturilor din sistem pentru a acoperi plăţile.

Subvenţiile bugetare, exprimate în procent din cheltuielile  bugetului de stat, s-au prezentat astfel: 1991 – 7,5%; 1995 – 16,8%; 1998 – 18,0%; 1999 – 21,3%.


În aceste condiţii, autorităţile polone au decis reformarea sistemului astfel că la 1 ianuarie 1999 un nou sistem de pensii a intrat în vigoare*. 


Pentru reforma sistemului, autorităţile polone au cooperat cu organisme internaţionale, în primul rând cu Organizaţia Internaţională a Muncii şi cu Banca Mondială. Dezbaterile care au avut loc între experţi s-au concentrat pe alegerea modelului de adoptat, opţiunile fiind modelul anglo-saxon (unde sectorul public are un rol extrem de limitat, rezumându-se la pensiile foarte mici, pensiile de stat, care nu se bazează pe principiul contributivităţii şi modelul european tradiţional, promovat de OIM. Activitatea susţinută a Băncii Mondiale şi a Fondului Monetar Internaţional a influenţat autorităţile polone în adoptarea modelului liberal, axat pe privatizarea sistemului de pensii. Cu toate acestea, păstrarea pilonului I, conform standardelor OIM, indică faptul că sistemul public nu a fost complet înlocuit de pilonul privat obligatoriu. 


Principalele obiective ale sistemului reformat sunt sustenabilitatea fiscală şi obţinerea de efecte economice. În ceea ce priveşte sustenabilitatea fiscală, previziunile pentru anul 2050 indică o scădere cu 268% a obligaţiilor sectorului public, iar pentru crearea de efecte economice se prefigurează o funcţionare corespunzătoare a pieţei de capital (economisire şi impact asupra bursei de valori), precum şi o stimulare a pieţei forţei de muncă.


În conformitate cu recomandările OIM, sistemul reformat de pensii din Polonia este unul mixt, bazat atât pe fonduri necapitalizate, „Pay-as-you-go” cât şi pe contribuţii capitalizate. Se disting următorii trei piloni:

1. componenta obligatorie de fonduri necapitalizate, administrate de instituţii publice, „Pay-as-you-go” (PAYGO sau PAYG), pensii prestabilite;

2. componenta obligatorie de fonduri capitalizate, pensii în funcţie de contribuţiile individuale, denumit „Fondurile Deschise de Pensii”, administrate de companii private;

3. economiile voluntare pentru pensii şi alte surse.

Primul pilon a fost sursa principală de formare a fondurilor de pensii în vechiul sistem.

Al doilea pilon este obligatoriu pentru cetăţenii născuţi după 1 ianuarie 1969. Cetăţenii născuţi între 1 ianuarie 1949 şi 31 decembrie 1968 au libertatea de a alege între vechiul şi noul sistem (includerea sau nu într-un Fond Deschis de Pensii). Pentru cei care au fost incluşi în sistemul de asigurări sociale înainte de reforma acestuia,  se acordă o sumă forfetară, denumită „capital iniţial”, care se transferă în noile conturi individuale. La pensionare, stabilirea cuantumului pensiei se face printr-o formulă care cuprinde ca elemente principale soldul contului şi  speranţa de viaţă a persoanei de vârsta respectivă. 
Pentru cetăţenii născuţi înainte de 1949, pensiile se plătesc în conformitate cu normele existente înainte de reformarea sistemului. 


Finanţarea Fondurilor Deschise de Pensii (pilonul doi) se face prin transferuri de la Instituţia de Asigurări Sociale, dar sunt gestionate de companii private. Persoanele asigurate au posibilitate să aleagă dintr-o listă Fondul Deschis de Pensii preferat.


În 1999, instituţii financiare polone şi internaţionale au înfiinţat 21 de fonduri. În scurt timp, s-a constat că primele trei fonduri cuprindeau 65 % din totalul resurselor. 
Componenta de pensii din Fondul de Asigurări Sociale se finanţează din contribuţiile angajatorilor (9,76% din venitul impozitabil) şi cele ale asiguraţilor (9,76%). Contribuţiile asiguraţilor cuprinşi în pilonul II se împart între Fondul de Asigurări Sociale şi Fondul Deschis de Pensii. În perioada 2004 – 2010, contribuţia la Fondurile Deschise de Pensii nu putea depăşi 7% din totalul contribuţiei. În perioada 2010 -2014, acest nivel va fi redus gradual de la 6,125% la 3,5%.


Al treilea pilon fiind partea opţională a asigurărilor sociale, poate să se compună din economii private, transferate în contul individual,  sau din scheme de pensii profesionale. Toate aceste surse nu beneficiază de facilităţi de impozitare şi au un loc marginal în sistemul actual de asistenţă socială din Polonia. 


Perioada minimă de cotizare este de  20 ani pentru femei şi de 25 ani pentru bărbaţi. Vârsta de pensionare este de 60 şi, respectiv, 65 ani. Dacă perioada minimă de cotizare nu este îndeplinită, pensia plătită nu se înscrie în venitul minim garantat. 


Pensiile se impozitează la fel ca şi orice alt venit. 
Începând cu anul 1999, indexarea pensiei se face în baza unei formule mixte preţuri-salarii (indexarea minimă trebuie să acopere inflaţia plus 20% din creşterea salariilor), aşa cum sunt stabilite anual în legea bugetului de stat. 
Cuantumul minim al pensiei se stabileşte la nivelul salariului minim şi la nivelul de 60% din media veniturilor pentru persoanele fizice autorizate.


Pe lângă sistemul general de pensii, în Polonia există reglementări speciale pentru persoane aflate în incapacitate de muncă sau membrii de familie, urmaşi ai unui pensionar decedat. Începând cu anul 1999, aceştia au fost împărţiţi în scheme separate de asistenţă socială, cu contribuţii distincte. 

Pentru obţinerea dreptului la o pensie pentru incapacitate de muncă este necesar a fi îndeplinite următoarele cerinţe:

· diagnosticarea persoanei respective ca fiind incapabilă, total sau parţial, de a desfăşura o activitate;

· obligativitatea de a fi fost în activitate în timpul perioadei minime de contributivitate;

· incapacitatea de muncă să se fi produs în perioada acoperită de asigurare.

Persoanele declarate inapte de a-şi asigura existenţa primesc o indemnizaţie suplimentară de întreţinere.


Persoanele care primesc pensie de incapacitate de muncă şi pentru care medicul decide că au posibilitatea de a dobândi o nouă calificare profesională primesc o pensie pentru pregătire profesională (training pension), pe o durată de şase luni. 
Membrii de familie, moştenitori ai unei persoane care în momentul decesului beneficia de o pensie sau de o pensie de incapacitate de muncă sunt îndreptăţiţi să primească o pensie de moştenitor. De regulă, aceasta reprezintă 85-90% din pensia care s-ar fi cuvenit decedatului.

Posibile deficienţe ale noului sistem


Deşi sistemul reformat de pensii este un progres în cadrul sistemului general de asigurări sociale, există unele deficienţe care se manifestă în derularea lui:

· Un grad ridicat de dificultate în derularea acestuia, în condiţiile în care un imperativ actual al pieţei muncii din Polonia este asigurarea de locuri de muncă pentru persoanele cu o vârstă mai avansată. În acest sens, sunt necesare politici proactive pentru crearea de locuri de muncă pentru persoanele cu o vârstă avansată, prin măsuri de facilitare a angajării celor care beneficiază de pensii parţiale sau prin reducerea impozitelor pentru aceştia. Stimulentele pentru pensionarea anticipată sau cât mai repede posibil, practicate în vechiul sistem, au fost retrase. Noul sistem a limitat drastic posibilitatea pensionărilor anticipate, deşi anumite grupe profesionale, precum minerii, au păstrat statutul privilegiat de pensionare la o altă vârstă. În plus, pensiile lucrătorilor din agricultură şi ale minerilor sunt reglementate de norme separate, în afara sistemului general.   

· După aplicarea noului sistem s-a remarcat o scădere a cuantumului pensiei medii. În 1995, pensia medie pentru limită de vârstă era de 69,2% din salariul mediu, la nivel naţional. În 2001, aceasta a scăzut la 61,8%. Sistemul vechi redistribuia integral veniturile din fondul de pensii şi astfel se diminua riscul excluziunii sociale a pensionarilor cu venituri mici. Noul sistem, fiind bazat pe pensii strict corelate cu contribuţiile, sporeşte riscul ca veniturile rezultate din contribuţii să fie insuficiente pentru a asigura un venit corespunzător, care să satisfacă nevoile contributorilor. Se pune întrebarea dacă noul sistem poate să împiedice proliferarea sărăciei şi care este nivelul resurselor din sistemul privat care ar face faţă insuficienţei resurselor din sectorul public. Rămâne de văzut dacă pensiile din noul sistem vor asigura cetăţenilor trecuţi în pensie în vechiul sistem  venituri corespunzătoare când vor atinge o vârstă înaintată. Unele previziuni indică faptul ca rata de înlocuire a vechiului sistem în cadrul schemei obligatorii, respectiv primul şi al doilea pilon, va scădea sub 50-60%. Primii cetăţeni care vor primi pensiile din două surse – Instituţia de Asigurări Sociale şi Fondul Deschis de Pensionare – vor atinge vârsta de pensionare în 2011. Situaţia depinde în mod substanţial de performanţele de profitabilitate ale companiilor private de asigurări care derulează pilonul II. Este adevărat că acestea sunt dependente şi de factori externi sau de evoluţia generală a pieţei de capital din Polonia, care, la rândul lor, sunt influenţate de evoluţiile economice globale. Calcule preliminare pun în evidenţă faptul că primul şi al doilea pilon nu sun suficiente pentru a asigura venituri care să depăşească nivelul de sărăcie. Contribuţiile pentru pensiile private se pare că nu s-au dezvoltat suficient pentru a împiedica adâncirea decalajelor. Dată fiind tendinţa agresivă a excluziunii sociale, există riscul ca persoanele care nu-şi pot permite asigurări private de pensii să fie afectate când vor ajunge la o vârstă înaintată. Un alt element al ecuaţiei sunt obligaţiile bugetare. Dacă noul sistem continuă să fie afectat de concesii făcute grupurilor de presiune, Polonia va risca destabilizarea sistemului financiar public.  O mare parte din forţa de muncă, îndeosebi lucrătorii din agricultură, nu este inclusă în noul sistem de pensii, ceea ce pune probleme din punctul de vedere al echităţii sociale, al eficienţei economice şi al transparenţei instituţionale. 

· În deceniile viitoare, presiunea demografică, în creştere, va aduce dificultăţi sporite sistemului de pensii.  În anii viitori, rata de dependenţă (raportul dintre persoanele inactive – copii până la vârsta de 15 ani şi persoane peste 65 ani – şi totalul populaţiei active – persoane între 16 şi 65 ani) va creşte de la 24% în 2000, la 41% în 2030.  În această situaţie, Polonia este nevoită să realizeze fonduri de rezervă pentru pensii, pentru a face faţă boom-ului demografic înregistrat în anii de după al doilea război mondial. Probleme demografice suplimentare apar şi din cauza schimbării mentalităţii despre viaţa de familie, prin angajarea, în număr mare, a femeilor în activităţi salarizate. 

· Există unele incertitudini legate de viabilitatea şi sustenabilitatea sistemului. Reformarea sistemului de pensii a implicat costuri care, în ultimii ani, s-au cifrat la aproximativ 1,5 – 2% din PIB, anual. Aceste costuri substanţiale de tranziţie sunt legate de necesitatea finanţării actualelor pensii, precum şi de relocarea unei părţi din contribuţiile la sistemul necapitalizat, „Pay-as-you-go”, către Fondurile Deschise de Pensii. Se speră, totuşi, că prin depăşirea actualei perioade de tranziţie sistemul de pensii va opera pe baze financiare mai sănătoase.  Trebuie, totuşi, să se precizeze că un sistem sustenabil de pensii nu va funcţiona normal, dacă gradul de ocupare a forţei de muncă nu va fi ridicat, în special pentru persoanele înaintate în vârstă. În actualul context macroeconomic, numărul persoanelor care îşi întrerup activitatea este în creştere şi, prin urmare, sunt necesare măsuri pentru redresarea situaţiei persoanelor care au un parcurs instabil al ocupării în muncă. 
· Problematica echităţii sociale. Derularea normală a noului sistem presupune o legătură intrinsecă între contribuţia plătită şi pensia primită (legătura actuarială, care ia în calcul speranţa de viaţă în funcţie de vârstă), renunţarea, din partea statului, la rolul său în redistribuirea veniturilor, renunţarea la condiţiile vechi de pensionare, etc. Noul sistem nu abordează problema egalităţii de şanse între bărbaţi şi femei. Având în vedere diferenţa de vârstă de pensionare dintre bărbaţi şi femei şi relaţia directă dintre perioada de contribuţie şi cuantumul pensiei, rezultă că femeile vor primi pensii mai mici. Propunerile actuale de egalizare a vârstei de pensionare la femei şi bărbaţi sunt privite cu rezerve de către majoritatea polonezilor.  
· Limitele posibilităţilor investiţionale ale Fondurilor Deschise de Pensii sunt subiecte de intense dezbateri în Polonia. Interdicţia de a direcţiona aceste resurse spre aşa-zisele „investiţii nesigure” este obligatorie. Dar, în contextul apartenenţei Poloniei la Uniunea Europeană, devin discutabile principiile liberei circulaţii a capitalurilor şi ale plafonului de numai 5% din sursele Fondurilor Deschise de Pensii posibile de a fi investite în străinătate.  Această situaţie conduce la obiecţiuni din partea Comisiei Europene sau a unor state membre. Totodată, se pune în discuţie „dreptul” fondurilor de a căuta plasamente de capital cu profitabilitate maximă. 
· Lipsa unui sistem stimulativ pentru dezvoltarea celui de-al treilea pilon. 
Concluzii


Reforma sistemului de asigurări sociale în Polonia este un proces de durată lungă, care presupune o lungă perioadă de tranziţie până la înlocuirea vechiului sistem cu cel nou. Sistemul de pensii reformat are unele avantaje incontestabile, prin legarea contribuţiilor de cuantumul pensiei.


Guvernul polon îşi propune să abordeze, în continuare, elemente de bază ale reformei, printre care, vârsta de pensionare, politicile familiale care să contracareze scăderea natalităţii, politicile în domeniul pieţei forţei de muncă, prin stimularea ocupării locurilor de muncă, iniţiative de integrare socială şi prevenirea sărăcirii persoanelor în vârstă. 


Totodată, guvernul îşi propune să informeze grupurile mari de tineri că noul sistem conduce la o diminuare, în viitor, a cuantumului pensiei ceea ce impune cu necesitate apelarea la asigurări suplimentare de pensii. 

* Pentru o documentare completă propunem consultarea următoarelor acte normative:


	- Legea privind sistemul asigurărilor sociale, din 13 octombrie 1998: (� HYPERLINK "http://siteresources.worldbank.org/INTPENSIONS/Resources/395443-1122047906143/PenLegPolandSocIns1998.pdf" ��http://siteresources.worldbank.org/INTPENSIONS/Resources/395443-1122047906143/PenLegPolandSocIns1998.pdf�)


	- Legea privind organizarea şi funcţionare fondurilor de pensii, din 28 august 1997, actualizată: (� HYPERLINK "http://www.knf.gov.pl/en/Images/ustawa%20o%20ppe_eng_01_04_2009_tcm81-7180.pdf" ��http://www.knf.gov.pl/en/Images/ustawa%20o%20ppe_eng_01_04_2009_tcm81-7180.pdf�)


	- Legea privind pensiile ocupaţionale, din 20 aprilie 2004: (� HYPERLINK "http://www.knf.gov.pl/en/Images/ustawa%20o%20ppe_eng_01_04_2009_tcm81-7180.pdf" ��http://www.knf.gov.pl/en/Images/ustawa%20o%20ppe_eng_01_04_2009_tcm81-7180.pdf�)

